**Viestinnän, tietotekniikan ja joukkotiedotusvälineiden liittovaltion valvontapalvelu** (ven. Федеральная служба по надзору в сфере связи, информационных технологий и массовых коммуникаций, *Federalnaja služba po nadzoru v sfere svjazi, informatsionnyh tehnologi i massovyh kommunikatsi*) eli **Roskomnadzor** (ven. Роскомнадзор) on vuonna 2009 perustettu Venäjään liittovaltion toimeenpaneva elin, joka suorittaa joukkotiedotusvälineiden valvontaa mukaan lukien sähköinen viestintä ja tietotekniikka.  Se valvoo myös henkilötietojen käsittelyn lainmukaisuutta sekä huolehtii radiotaajuuspalveluiden organisoinnista.

Käytännössä elimen valvonta on sensuuria, jota erityisesti läntisten lähteiden mukaan harjoitetaan Venäjän valtaa pitävän hallituksen käskystä myös poliittisin perustein eli opposition, kuten Aleksei Navalnyin näkemysten levittämisen estämiseksi . 

Vuodesta 2019 lähtien Venäjä on ryhtynyt toteuttamaan suvereenin internetin hanketta, jonka tarkoitus on suojata venäläistä tietoverkkoa ulkoisia uhkia vastaan irrottamalla se kansainvälisen internetin rakenteista. Muodollisena syynä tähän on varautuminen kriisitilanteisiin, mutta lain pelättiin mahdollistavan entistä tiukemman sensuurin ja viranomaisille epätoivotun liikenteen estämisen.

Tiukentuneisiin lakeihin nojaten Roskomnadzor on tehostanut toimintaansa niiden toetuttamiseksi. 

Jo vuonna 2017 se kielsi anonyymin internetin ja VPN:n käytön sekä salatut verkot, jotka kaikki mahdollistavat pääsyn kielletyille sivustoille kiertoteitä käyttäen. Perusteluna laille esitettiin piratismin ja muun rikollisuuden torjunta, mutta arvioiden mukaan kielto myös hankaloittaa liike-elämää ja ihmisoikeusaktivistien toimintaa.

Vuonna 2015 kiellettiin Venäjällä pääsy Wikipedian sivustoille, koska se ei noudattanut ohjetta poistaa charas-kannabisvalmisteen sivua. Kielto kuitenkin kumottiin muutaman tunnin kuluttua vedoten siihen, että joku oli muuttanut sivun sisältöä toivotulla tavalla.

Roskomnadzor myös pitää yllä kieltolistoja verkko-osoitteista ja sivustoista, joille venäläisten internet-operaattorien on estettävä pääsy 

Se on esittänyt vaatimuksia myös Googlelle, Applelle, Twitterille ja muille kansainvälisille yrityksille poistaa hakutuloksistaan ja sovelluskaupoistaan Venäjällä laittomiksi julistettua sisältöä, mm. opposition kehittämää Älykäs äänestäminen -sovellusta, jonka tarkoitus on vahvistaa opposition asemaa syyskuun 2021 duuman vaaleissa.

Lähteet
-------

1. 1 2  Roskomnadzor.ru *rkn.gov.ru*. Viitattu 9.9.2021.
2. ↑  Roskomnadzor on estänyt pääsyn 49 verkkosivulle, jotka liittyvät Aleksei Navalnyiin *Demokraatti*.  26.7.2021. Viitattu 9.9.2021.
3. ↑  Vilma Timonen: Venäjä testasi kansain­välisestä internetistä eristäytymistä matkallaan kohti "suvereenia verkkoa" *Helsingin Sanomat*.  22.7.2021. Viitattu 9.9.2021.
4. ↑  Venäjä kiristi netin valvontaa ja kielsi salatut verkot – "Venäjä on Kiinan tiellä" *YLE Uutiset*.  21.11.2017.
5. ↑  Russia banned Wikipedia because it couldn’t censor pages *The Verge*.  27.4.2015. Viitattu 9.9.2021.
6. ↑  The Federal Service for Supervision of Communications, Information Technology, and Mass Media: [ UNIFIED REGISTER
of the domain names, website references and network addresses that allow identifying websites containing information circulation of which is forbidden in the Russian Federation] *eais.rkn.gov.ru*. Viitattu 9.9.2021.